Националната и универзитетска библиотека носи премногу големо име на кое мора да сме му достојни и благодарни – „Свети Климент Охридски“. Таа е и една од првите институции основана со одлука на АСНОМ во 1944-та.

Децениската негрижа кон оваа ризница зборува за сите нас.

Почитувани медиуми,

Ги повикуваме медиумите, а со тоа и јавноста, не за да бараме изговор за лошата слика таму туку да замолиме за поддршка во процесот на зацелување и заживување на просторот кој го чува нашето национално богатство и кој бил дел од нашето студентско минато.

Од пред неколку недели НУБ „Свети Климент Охридски“ има нов тим, тим од самите вработени без чија огромна професионална љубов и грижа можеби состојбата ќе беше многу полоша. Тие ја заслужуваат нашата поддршка и таа поддршка ќе ја добијат.

Формиравме специјална работна група за утврдување на состојбата во НУБ од сите аспекти и таа група изготвува план за ревитализација на Библиотеката. Архитекти и градежни инженери веќе направија проверка на проектот за санација на покривот и бидејќи сė е во ред со проектот, тој влегува во програмата за следната година. Се прави пресек на финансиско-нормативното работење на НУБ „Свети Климент Охридски“.

Почнува процесот за прогласување на библиотечниот материјал за Културно наследство во опасност, статус кој ќе овозможи брзи интервенции за негово зачувување и соодветно чување.

Секако, ја имаме предвид и важноста од вложување во стручен кадар, во опрема и во збогатување на содржината на библиотечниот фонд.

Процесот на враќање на достоинството на овој репрезентативен објект со бесценета содржина започна. Сакам да истакнам дека НУБ не е само покривот и не се само новите столчиња. НУБ „Свети Климент Охридски“ е многу повеќе. НУБ е емоција.

Затоа ги повикуваме сите општествено-одговорни компании и поединци да ни се приклучат, да бидат дел од онаа генерација што ја ревитализирала Националната и универзитетска библиотека. Нема да сме првите во светот кои на ваков начин ги поткрепиле своите национални библиотеки.

Веќе водиме разговори со одредени донатори зашто ова е голема работа и само сите заедно ќе успееме да ја кренеме на нозе Националната и универзитетска библиотека „Свети Климент Охридски“.